SAL onseker oor hoeveel werkers afgedank gaan wordArgieffoto Die platsak Suid-Afrikaanse Lugdiens (SAL) kon Maandag nie bekend maak hoeveel werknemers hy van plan is om af te dank nie. “In hierdie stadium is daar nie ŉ aanduiding van hoeveel mense geraak gaan word nie,” het Tlali Tlali, woordvoerder, in ŉ verklaring gesê. Hy het gesê die afleggings sal tydens ŉ “konsultatiewe proses” met al “belanghebbendes” in die maatskappy geskied. Tlali het gesê ŉ 90-dag-aksieplan is teen die einde van verlede jaar in werking gestel met die voorneme om die lugredery terug te bring na die implementering van die mylpale in sy langtermyn omkeerstrategie. “Ten einde die maatskappy terug te bring na relatiewe stabiliteit in die konteks van die 90-dag-aksieplan, moet die SAL elke aspek van die onderneming weer besoek,” het Tlali gesê. “Dit het reeds gelei tot ŉ aansienlike besparing en sterker bestuur. Die werklikheid is egter dat die SAL se personeeltelling oor die afgelope paar jaar in moeilike tye verby die volhoubare vlakke gegroei het.” Die aksieplan kom na verwagting op 24 Maart tot ŉ einde. Volgens die maatskappy se 2013-jaarverslag werk 11 462 mense by die lugdiens. Die SAL was een van drie maatskappye in staatsbesit wat op 12 Desember na die Tesourie van die departement van openbare ondernemings oorgedra is nadat Jeff Radebe, minister in die presidensie, gesê het die kabinet was bekommerd oor die lugredery se prestasie. Die Business Day het Maandag berig dat die SAL van plan is om personeel te verminder as deel van pogings om die onderneming se prestasie te verbeter. Volgens die koerant het Nico Bezuidenhout, die SAL se waarnemende uitvoerende hoof, Vrydag ŉ kennisgewing aan werknemers gestuur om hulle in telig dat die afleggings oorweeg moet word saam met ander maatreëls wat getref moet word.